— У лагатыпе нашай праграмы слова “віта” — жыццё. А я ўзначальваю навуковую школу “Біяхімія здаровага ладу жыцця”. І менавіта тут мы маем спалучэнне спорту, фізічнай актыўнасці, здаровага ладу жыцця і навукі, — адказаў прафесар кафедры хіміі біялагічнага факультэта Віцебскага дзяржаўнага ўніверсітэта імя П.М.Машэрава доктар біялагічных навук Аляксандр Чыркін. — Калі вам кажуць, што нельга паглыблена займацца прадметам больш за гадзіну, перагружаць сябе — безумоўна, маюць рацыю. Аднак з уласнага вопыту не магу не дадаць: маладосць — той узрост, калі трэба ўбіраць у сябе веды і навыкі, і гэта найбольш лёгка атрымліваецца. Паставілі мэту — ідзіце да яе не спакваля, а на мяжы магчымасцей. Навука — цяжкая праца, яна ж і найвялікшая асалода. Кожны страчаны год у школе — страчаныя дзесяцігоддзі ў жыцці.